ଇନ୍ଦ୍ରଜିତ ମହାନ୍ତି

ଇନ୍ଦ୍ରଜିତ ମହାନ୍ତି (ଜନ୍ମ: ୧୧ ନଭେମ୍ବର, ୧୯୬୦) ଜଣେ ଭାରତୀୟ ବିଚାରପତି ତଥା ରାଜସ୍ଥାନ ଏବଂ ତ୍ରିପୁରା ଉଚ୍ଚ ନ୍ୟାୟାଳୟର ପୂର୍ବତନ ମୁଖ୍ୟ ବିଚାରପତି ।

 ଶିକ୍ଷା ଓ ପେଶା 
ଇନ୍ଦ୍ରଜିତ ମହାନ୍ତି  ୧୧ ନଭେମ୍ବର, ୧୯୬୦ରେ ଓଡ଼ିଶାର  କଟକଠାରେ ଜନ୍ମଗ୍ରହଣ କରିଥିଲେ । ତାଙ୍କ ପିତା ଥିଲେ ବାରିଷ୍ଟର ରଣଜିତ ମହାନ୍ତି ଏବଂ ମାତା ଶକୁନ୍ତଳା ମହାନ୍ତି ।

ଦାର୍ଜିଲିଂ (ପଶ୍ଚିମ ବଙ୍ଗ)ସ୍ଥିତ ମାଉଣ୍ଟ ହର୍ମନ୍ ସ୍କୁଲରେ +2 ପର୍ଯ୍ୟନ୍ତ ଶିକ୍ଷା ହାସଲ କରିବାପରେ ସେ ରେଭେନସା କଲେଜ, କଟକରୁ ବାଣିଜ୍ୟରେ ସମ୍ମାନ(B.Com,Hons) ଡିଗ୍ରୀ ହାସଲ କଲେ । ପରେ ସେ ଦିଲ୍ଲୀ ବିଶ୍ୱବିଦ୍ୟାଳୟର କ୍ୟାମ୍ପସ୍ ଲ କେନ୍ଦ୍ରରୁ LL.B ଡିଗ୍ରୀ ହାସଲ କରିଥିଲେ । ପରେ ୟୁନିଭର୍ସିଟି ଅଫ୍ କ୍ୟାମ୍ବ୍ରିଜ୍, ଇଂଲାଣ୍ଡରୁ ଆଇନରେ ପ୍ରଥମ ଦିଭିଜନରେ ସ୍ନାତକୋତର ଡିଗ୍ରୀ (LL.M) ଲାଭ କରିଥିଲେ ।

୧୯୮୪ରେ ଓଡ଼ିଶା ବାର କଉନ୍ସିଲରେ ଆଇନଜୀବୀ ଭାବେ ନାମ ଲେଖାଇ ସେ ତାଙ୍କ ପିତା ସ୍ୱର୍ଗତ ବାରିଷ୍ଟର ରଞ୍ଜିତ ମହାନ୍ତିଙ୍କ ଦିଗ୍‌ଦର୍ଶନରେ ଓକିଲାତି ଅଭ୍ୟାସ ଆରମ୍ଭ କରିଥିଲେ । ୧୯୮୯ରେ ତାଙ୍କ ପିତାଙ୍କ ଦେହାନ୍ତ ପରେ ସେ ସ୍ୱତନ୍ତ୍ର ଭାବେ ଓକିଲାତି କରିବା ଆରମ୍ଭ କଲେ । ସେ ବାଣିଜ୍ୟ ଆଇନ, ଆର୍ବିଟ୍ରେସନ୍, କର ଆଇନ, ଦେୱାନୀ ଓ ଫୌଜଦାରୀ ମାମଲା, ରିଟ୍ ଓ ସର୍ଭିସ୍ ଆଇନ ସମ୍ପର୍କିତ ଅନେକ ମାମଲା ପରିଚାଳନା କରିଥିଲେ । ସେ ଓଡ଼ିଶା ଉଚ୍ଚ ନ୍ୟାୟାଳୟ, ଭାରତୀୟ ସର୍ବୋଚ୍ଚ ନ୍ୟାୟାଳୟରେ ଓକିଲାତି କରିବା ସହ ବିଦେଶରେ ଥିବା ଆର୍ବିଟ୍ରେସନ୍ ମାମଲାରେ ମଧ୍ୟ ଯୋଗ ଦେଇଥିଲେ ।

୧୯୮୯ରୁ ୨୦୦୬ ମଧ୍ୟରେ ସେ ଓଡ଼ିଶା ବାର କଉନ୍ସିଲରେ ସଦସ୍ୟ ଭାବେ ନିବାଚିତ ହୋଇଥିଲେ । ୧୯୯୮ରୁ ୨୦୦୩ ପର୍ଯ୍ୟନ୍ତ ଭାରତୀୟ ବାର କଉନ୍ସିଲରେ ଓଡ଼ିଶାର ପ୍ରତିନିଧି ଭାବେ ନିବାଚିତ ହୋଇଥିଲେ । ୨୦୦୩ରେ ତାଙ୍କୁ ବାର କଉନ୍ସିଲ ଅଫ୍ ଇଣ୍ଡିଆ ଟ୍ରଷ୍ଟର ବ୍ୟବସ୍ଥାପକ ନିର୍ବାଚିତ କରାଗଲା । ସେ ନାଶନାଲ୍ ଲ ସ୍କୁଲ୍ ଅଫ୍ ଇଣ୍ଡିଆ ୟୁନିଭର୍ସିଟି (ବାଙ୍ଗାଲୋର), NALSAR (ହାଇଦ୍ରାବାଦ), ମାଉଣ୍ଟ ହର୍ମନ୍ ସ୍କୁଲ୍ ଏବଂ ଲରେନ୍ସ ସ୍କୁଲ୍ (Lovedale)ଉଟିର ପରିଚାଳନା ସମିତିର ସଦସ୍ୟ ଥିଲେ । ସେ ଓଡ଼ିଶା ହାଇକୋର୍ଟ ବାର ଏସୋସିଏସନ୍ ଏବଂ ସୁପ୍ରିମ୍ କୋର୍ଟ ବାର ଏସୋସିଏସନର ଆଜୀବନ ସଦସ୍ୟ । 

୩୧ ମାର୍ଚ୍ଚ, ୨୦୦୬ରେ ସେ ଓଡ଼ିଶା ଉଚ୍ଚନ୍ୟାୟାଳୟର ବିଚାରପତି ଭାବେ ନିଯୁକ୍ତ ହୋଇଥିଲେ । ୧୪ ନଭେମ୍ବର, ୨୦୧୮ରେ ସେ ମୁମ୍ବାଇ ଉଚ୍ଚ ନ୍ୟାୟାଳୟକୁ ବଦଳି ହୋଇ ସେଠାରେ ବିଚାରପତି ଭାବେ ଶପଥ ଗ୍ରହଣ କଲେ।

୬ ଅକ୍ଟୋବର, ୨୦୧୯ରେ ରାଜସ୍ଥାନ୍ ଉଚ୍ଚନ୍ୟାୟାଳୟର ମୁଖ୍ୟ ବିଚାରପତି ଭାବେ ଶପଥ ନେଲେ ।

୧୨ ଅକ୍ଟୋବର, ୨୦୨୧ରେ ସେ ତ୍ରିପୁରା ଉଚ୍ଚନ୍ୟାୟାଳୟର ମୁଖ୍ୟ ବିଚାରପତି ଭାବେ ଶପଥ ନେଲେ।

 ଆଧାର 

ଶ୍ରେଣୀ:ଓଡ଼ିଶାରେ ଜନ୍ମିତ ବ୍ୟକ୍ତି
ଶ୍ରେଣୀ:କଟକ ଜିଲ୍ଲାର ଲୋକ
ଶ୍ରେଣୀ:୧୯୬୦ ଜନ୍ମ